MINT ขายหุ้น 2 บ.ย่อย 40% รับเงิน 3.5 พันลบ. เพิ่มสภาพคล่อง-ลดหนี้
MINT เผยขายหุ้น 2 บริษัทย่อย “สยาม ซัคเซส เรียลตี้-เอ็มเอชจี ภูเก็ต” แห่งละ 40% ให้กับ “Dana Hospitality RSC Limited” รับเงิน 3.5 พันลบ. เพิ่มสภาพคล่อง-ลดภาระหนี้
MINT ขายหุ้น 2 บริษัทย่อย แห่งละ 40% ให้กับ “Dana Hospitality RSC Limited” รับเงิน 3.5 พันลบ. เพิ่มสภาพคล่อง-ลดภาระหนี้
22 ธ.ค. 2564

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT แจ้งต่อตลาดหลักทรัพย์แห่งประเทศไทยเกี่ยวกับการจัดตั้งบริษัทย่อยใหม่และการจำหน่ายเงินลงทุนในบริษัทย่อย ดังนี้
โดยบริษัทฯ จัดตั้งบริษัทย่อยใหม่ ชื่อ บริษัท สยาม ซัคเซส เรียลตี้ จำกัด (SSR) โดย MINT ถือหุ้นร้อยละ 100 ทุนจดทะเบียน 626.1 ล้านบาท แหล่งที่มาของเงินทุน กระแสเงินสดจากการดำเนินงาน เพื่อจัดโครงสร้างบริษัท โดย SSR เข้าถือหุ้นใน บริษัท เจ้าพระยา รีซอร์ท จำกัด (CPR) ซึ่งเป็นบริษัทย่อย ที่เดิม MINT ถือหุ้นอยู่ร้อยละ 81.2
นอกจากนั้นในช่วงไตรมาส 4/2564 ได้จำหน่ายเงินลงทุนร้อยละ 40 ในบริษัทย่อย SSR ให้กับ Dana Hospitality RSC Limited (DHRL) โดย SSR ถือหุ้นใน CPR ซึ่งเป็นเจ้าของ (1) โรงแรมอนันตรา ริเวอร์ไซด์ กรุงเทพฯ รีสอร์ท (2) โรงแรมอวานี พลัส ริเวอร์ไซด์ กรุงเทพฯ (3) ศูนย์การค้าริเวอร์ไซด์ พลาซ่า ส่งผลให้หลังการทำรายการ MINT จะถือหุ้นร้อยละ 60 ส่วน DHRL ถือหุ้นร้อยละ 40
รวมทั้งจำหน่ายเงินลงทุนร้อยละ 40 ในบริษัท เอ็มเอชจี ภูเก็ต จำกัด (MHGP) ให้กับ Dana Hospitality RSC Limited (DHRL) โดย MHGP เป็นเจ้าของโรงแรมอนันตรา ลายัน ภูเก็ด และโรงแรมโฟร์ซีซั่นส์เกาะสมุย ส่งผลให้หลังการทำรายการ MINT จะถือหุ้นร้อยละ 60 ส่วน DHRL ถือหุ้นร้อยละ 40
ทั้งนี้มูลค่ารายการรวม 104.8 ล้านเหรียญสหรัฐอเมริกา หรือประมาณ 3,500 ล้านบาท ส่วนวัตถุประสงค์ของการทำรายการเป็นการดำเนินตามกลยุทธ์การหมุนเวียนสินทรัพย์ของ MINT เพื่อเพิ่มสภาพคล่องและลดภาระหนี้